איילת השחר כהן

איילת השחר כהן (נולדה ב-4 בפברואר 1965) היא אמנית רב תחומית, עוסקת בהוראה, כתיבה, אוצרות ולווי אמנים. כיהנה כראש המחלקה לצילום במוסררה בית הספר לאמנות ע"ש נגר ומנהלת את גלריות בית הספר. הציגה 15 תערוכות יחיד והשתתפה בתערוכות קבוצתיות רבות בישראל ומחוצה לה. עבודותיה שמורות באוספים שונים, ביניהם מוזיאון ישראל ירושלים, מוזיאון חיפה לאמנות, המוזיאון לאמנות ישראלית רמת גן ומוזיאון אשדוד.

ביוגרפיה 
איילת השחר כהן נולדה בשנת 1965 בנוף הגליל (נצרת עילית דאז) כבת אמצעית בין שלוש בנות. אמה עיצבה את הבית כמרחב של טבע מלאכותי, ואביה, צלם חובב, תיעד את חיי המשפחה לאורך השנים. צילומיה של כהן ניזונים מהארכיון המשפחתי החזותי שיצרו שני הוריה. בשנת 1986 החלה ללמוד במדרשה לאמנות. עם סיום לימודיה בשנת 1990, עבדה כצלמת עיתונות במקומון "חולון בת ים" ובהמשך לימדה צילום ואמנות במסגרות לימוד שונות. מאז 2008 מכהנת כראש המחלקה לצילום בבית הספר לאמנות וחברה מוסררה ומשנת 2018 מנהלת את שלוש הגלריות של בית הספר. בין השנים 2009–2016 אצרה את סדרת התערוכות "שישי ראשון" במוזיאון לאמנות ישראלית רמת גן. בין השנים 2013–2014 כתבה כתבות על צילום בעיתון לילדים "עיניים". בשנת 2015 הציגה כהן את תערוכת היחיד "פארק אוטופיה" בגלריה אינדי בתל אביב. בתערוכה הציגה כהן דימויים שטוחים וחסומים, עשויים מחומר צילומי ופלסטי ובחנה את קו תפר בין ציור לצילום ישיר, ובין צילום מטופל לרדי מייד. בשנת 2017 יצא לאור ספר-האמן הראשון של כהן: "מול השמש", בעריכתה של גליה יהב ובעיצובה של אביגיל ריינר. הספר כולל שלושה מאמרים של גליה יהב ומאמר של רועי בושי. השקת הספר התקיימה במרץ 2017 בגלריה השיתופית בנימין בתל אביב. בחלל הגלריה הוצגו חומרי השראה לספר, חומרים ביוגרפיים, סקיצות ומספר עבודות המופיעות בספר.

יצירתה 
עבודתה כוללת צילום ישיר, עיבודי מחשב, קולאז'ים ידניים ואובייקטים עשויים מצילומים ורדי מייד. לאורך השנים כהן עוסקת בדימוי נוף ובחיבור בין פנים לחוץ, בין מרחב אישי לציבורי, כמו גם בסביבות מהונדסות ומבויתות ובעולמות מוקטנים (מיניאטורות, דגמים ועצי בונסאי).עבודותיה מודפסות בגדלים שונים על גבי חומרים כגון ניירות מגוונים, מתכת, עץ ובד. זו דרכה של האמנית להשיב את הצילומים לעולם - על ידי חיבורם לחומר או הפיכתם לאובייקט. באמצעות צילום מטופל, מונטאז', רדי מייד או פוטושופ, בוראת כהן עולמות חלופיים לזיכרונות ילדות ולנופי מציאות.

עבודותיה קשות להגדרה מדיומלית שכן נעות בין צילום ישיר למטופל. לצופה כמעט אין אפשרות לדעת מה נחתך במספריים ואוחה באמצעים דיגיטליים, ומה להפך - נבנה על המחשב והודפס ואז טופל כחומר ואובייקט, מה צולם על ידי האמנית ומה נלקח והושאל מהאינטרנט, שכן הזיווגים הלא שגורים האלו כרוכים בניתוקים, בהחפצות, בבידוד מסביבה, בהעלמת הקשר ובחיתוכים אלימים. בתהליכי הניתוק וההפרדה שמבצעת כהן הייצוגים אינם עוברים האחדה מחדש, אלא מוצגים כדימויים שסורסו, עוותו והופקעו ממשמעות המקור שלהם. רבים מתצלומיה של כהן נראים כאילו נלקחו מאלבום משפחתי נושן, מהסוג המבוים והייצוגי, שנועדו במפורש ומראש לשמש כמזכרת. הביוגרפיה של כהן מצויה תמיד בתוך העבודות ונוכחת בדיוקנאות עצמיים ובבדיקת התא המשפחתי הנשי. ביצירתה מבכרת כהן את הטעות, את אי הסדר ואת הגימור הלא חלק. לאקט הגזירה וההדבקה שבצילום המטופל, מקביל לשימוש הרווח שעושה כהן ב"טעויות", כגון השימוש במבזק "המקלקל" את התמונה. ייצוגי הילדות, הבובות והתינוקות מופיעים רבות בעבודתה של כהן, בעיקר בארבע סדרות עיקריות: "תינוקות" (1993-1995) (סדרה שנוצרה בעקבות תצלום עיתונות, שתיעד תינוקת שנזרקה על ידי אמה מן המרפסת, והיה הגורם המניע לעיסוק נרחב בייצוגי הילדות), "מלכות אסתר" (1995), "חיבוקים ונישוקים" (2000) ו"שיעורים באהבה" (2003-2005). באמצעות מלאכת גזירת והדבקת אברי האישה, שלעיתים לא תואמים לקומפוזיציה, מדגישה כהן את מצבה של האישה בעולם. בנוסף, חוזר בעבודותיה ייצוג עץ הבונסאי. כהן משלבת את מסורת עצי הבונסאי עם המושג "אילן יוחסין". ברבות מעבודותיה בונה הדבקים (הכוללים פסלים, מונטאז'ים ותצלומים) של עץ בעציץ ושל אילן משפחתי. בחלק מהעבודות הדיוקנאות השלובים בעצים הם של בני משפחה ובחלק אחר יוצרת כהן הכפלה של העצים כך שנראים כתמונת רורשך.

על יצירתה כתבה כהן בספר "מול השמש": "הצילום הוא כלי המשמש אותי לראייה, להתבוננות בעולם, לבניית עולמות, לכניסה לתוך מרחבים עמוקים, להתוויית הדרך ולפענוח ביוגרפי. אני עוברת בקלות בין צילום ישיר לצילום מטופל, ויוצרת חומרים שאותם אני סורקת והופכת שוב לקבצים דיגיטליים, הבנויים מחומרים גבוהים ונמוכים".

שישי ראשון 
במסגרת תערוכות "שישי ראשון" לאמנים צעירים במוזיאון רמת גן אצרה כהן במשך שמונה שנים 98 תערוכות לאמנים צעירים. לכולם הייתה זו תערוכת היחיד המוזיאלית הראשונה. בין האמנים שהציגה: איתן בוגנים, ליאת אלבלינג, תומר קאפ, שאשא דותן, שי זילברמן, דוד בהר פרחייה, אמיר יציב, לאה גולדה הולטרמן, חן כהן, מישל פלטניק, יעלי גבריאלי, ועוד. הפרויקט נוצר בתחילת שנות האלפיים על ידי יהודית מצקל בשם "מרשים" במוזיאון חיפה, ב־2006 נדד למוזיאון רמת גן, ואחרי שנתיים העביר מאיר אהרונסון, מנהל המוזיאון, את השרביט לכהן. על העבודה עם האמנים הצעירים אמרה כהן בכתבתה של מיטל רז: "אני אוהבת את החשיבה שלהם, את תפיסת העולם ואת תהליכי העבודה שלהם ולפעמים גם את האגו הצעיר שלהם". על בחירת האמנים, כתבה כהן בקטלוג התערוכה המסכמת 24 תערוכות משנת 2012: "ביקשתי להרחיב את גבולות הטעם האישי שלי. שלחתי קול קורא למורים, לאמנים ולאנשי תרבות וביקשתי שיעבירו לכל מי שהם מאמינים כי הוא בשל וראוי לקראת תערוכת יחיד מוזיאלית ראשונה. מתוך 170 פניות בחרתי ב-24 אמנים שבחרו גם בי".

היחס לצילום באוצרות 
תערוכות רבות שאצרה כהן בגלריה ע"ש דרפלר בבית הספר מוסררה עסקו בבחינת גבולות מדיום הצילום ובפרט במחקר הצילום האנלוגי. תערוכות לדוגמה: התערוכה הקבוצתית "דיוקן-עירום-טבע-דומם" הפגישה בין צלמים ותיקים וצעירים אשר יוצרים צילום שחור לבן מתוך חיבור עמוק למדיום ושימת דגש לנושאים קלאסיים ולתהליך האנלוגי. בין הצלמים שהציגו בתערוכה- פסי גירש, שמחה שרמן, נועה צדקה, תומר קאפ, דפנה גזית, אביה וייס, יעקב ישראל ורון אמיר. בתערוכה "עד שיחזור האור משנותיו" (הגלריה ע"ש דרפלר במוסררה, 2015) הציגו רוסטם בארימוב ורחל ארז עבודות שנוצרו באמצעות טכניקת הלוח הרטוב (קולודיון). בתערוכה "הצילום מתגעגע לחומר", שלושת האמנים הצעירים שהציגו בתערוכה- נטע קונס, שי צבי הורודי ותמר לוינסון, הפנו גב לצילום הישיר ויצרו דימוי צילומי דרך הגוף הפיזי שלהם ודרך חומרים כימיים והליכים דיגיטליים.

מול השמש 
בשנת 2017, אחרי 30 שנות יצירה, כהן הוציאה לאור את ספר האמן הראשון שלה- "מול השמש". בספר 140 עמודים המחולקים לחמישה פרקים ובהם טקסטים מרכזיים לצד כשבעים תצלומים ישירים ומטופלים ואובייקטים המכילים צילום. אל הספר מצורפת מפת דימויים כרונולוגית באמצעותה אפשר לעקוב אחר רצף של תהליכי עבודה והתפתחות של רעיונות לאורך השנים. את הספר ערכה גליה יהב וגם כתבה את הטקסטים המרכזיים בו. טקסטים נוספים נכתבו על ידי רועי בושי וכהן עצמה. הספר ראה אור בתמיכת מועצת הפיס לתרבות ולאמנות, קרן יהושע רבינוביץ לאמנויות תל אביב ובית הספר הרב תחומי לאמנות וחברה מוסררה. הספר יצא לאור גם באמצעות פרויקט הדסטארט, בו לצד עותקי הספר הציעה כהן לרכוש גלויות ותיקי בד בעיצובה, מפגשי ייעוץ לאמנים, שיחות על צילום ועותקים חתומים של עבודות מהספר. שם הספר קשור בין היתר לאביה של כהן, שנהג להעמיד אותה לצילום מול השמש. בפרויקט ה-HeadStrat כתבה כהן כי "הסנוור של האור הוא לא רק זיכרון ילדות שקשור לצילום, הוא גם מחובר לפעולה הצילומית שלי לאורך השנים, המבוססת על צילום 'לא תקין' ואלטרנטיבי, נשענת על חיפוש אחר האור ועל טעויות אופטיות וכימיות מרתקות שקרו לי בדרך והפכו לשפה צילומית."

השכלה 
1985-1986 - לימודי פיסול וצילום, מכללת עמק יזרעאל
1986-1990 - המדרשה לאמנות, רמת השרון.

הוראה 
1992-1994 - מורה לצילום בבית ספר הילל ובתיכון בליך, רמת גן
1994-1997 - מרצה לצילום במדרשה לאמנות רמת השרון, במכללת בית ברל ובמכללת ספיר
1995-2002 - מרצה לצילום במכללת אסכולה-מימד בתל אביב ובסדנא לאמנות ברמת אליהו
2003-2007 - מרצה במחלקה לצילום, בית הספר לאמנות וחברה מוסררה ע"ש נגר, ירושלים
2010-2019 - מרצה במסלול לפוטותרפיה, בית הספר לאמנות וחברה מוסררה ע"ש נגר, ירושלים
2007-2022 - ראש המחלקה לצילום, מוסררה בית הספר לאמנות ע"ש נגר, ירושלים
2018-2019 - מרצה אורחת, בית הספר לעבודה סוציאלית, המחלקה לפוטותרפיה, אוניברסיטת תל אביב.

השתתפות בוועדות 
2016 - שופטת בוועדת פרס אמן מורה, משרד התרבות
2017 - שופטת בוועדת פרס אמן צעיר, משרד התרבות
2018 - יועצת למפעל הפיס בנושא מגזינים מקוונים

מלגות ופרסים 
1992-1993 - מלגת קרן תרבות אמריקה-ישראל ע"ש שרת
1995-1996 - מלגת קרן תרבות אמריקה-ישראל ע"ש שרת
2000 - פרס שר המדע, התרבות והספורט לעידוד היצירה
2015 - מענק לספר-אמן, מפעל הפיס
2015 - מענק מטעם קרן רבינוביץ, תל אביב.

תערוכות יחיד 
1990 - הגלריה לצילום בצלאל, אוצר: יגאל שם טוב
1992 - הגלריה לצילום במדרשה לאמנות רמת השרון, אוצר: בועז טל
1993 - תינוקות, הגלריה בקיבוץ כברי, אוצרת: דרורה דקל
1994 - תינוקות, גלריה ארטיפקט יפו, אוצר: סרגיו אדלשטיין
1995 - איילת השחר כהן, פלובדיב, בולגריה
1995 - תינוקות, הגלריה לצילום בצלאל, אוצר: אסף רומנו
1999 - להתראות בירושלים, גלריה לימבוס, תל אביב
2000 - חיבוקים ונישוקים, הגלריה בקיבוץ נחשון, אוצרת: יעל קיני
2000 - חיבוקים ונישוקים, מוזיאון לאמנות חדשה חיפה, אוצרת: יהודית מצקל
2001 - הקומבינה, הגלריה החדשה במכון אבני, תל אביב, אוצרת: גליה יהב
2001 - חיבוקים ונישוקים, בית הספר לאמנות וחברה מוסררה, ירושלים, אוצר: אבי סבג
2003 - נגה ואיילת השחר זה אותו כוכב, גלריית דרפלר במכללת ויצו חיפה, אוצרת: חנה שביב
2007 - הלב זוכר, המוזיאון לאמנות ישראלית רמת גן, אוצר: מאיר אהרונסון
2015 - פארק אוטופיה, גלריה אינדי, תל אביב
2017 - מול השמש, גלריה בנימין, תל אביב.

תערוכות קבוצתיות נבחרות

טקסטים נבחרים 
2005 - טרמינל, כתב עת לאמנות עכשווית, גיליון 19 עמוד שער, טקסט וצילומים, עמודים-5,4,2
2007 - צידה האפל של הפומפייה, טקסט בקטלוג תערוכה של פראנס לבה נדב, בית האמנים ת"א
2007 - בוקי גרינברג חדשות מהעולם התחתון, טקסט מוזמן בעקבות צילום מיצג, עמ' 184–185
2007 - טרמינל, כתב עת לאמנות המאה ה-21, גיליון 31, כתבה על המועמדות לפרס גוטסדינר
2008 - צילומים שליד, טקסט בקטלוג תערוכה של הצלמת פסי גירש, בית הספר מוסררה
2008 - משקים נכחדים- עדויות מן השטח- טקסט בקטלוג תערוכה של דן גלשר, מוזיאון אשדוד
2009 - לחם ושושנים, לוח שנה 2010, הוצא לאור על ידי Galili of Sindyanna
2010 - הוא שרצה להיות אל והיה לחיה, קטלוג התערוכה של יונתן הירשפלד, עמודים-4–6
2012 - על שני תצלומים ועל הירח, מגזין עיניים, גיליון מספר-149, עמודים 24–25
2012 - בקשר לשמש, סיפורים קטנים על צילום, מגזין עיניים, גיליון מס-147, עמודים 26–29
2012 - פני תהום, קטלוג התערוכה של רויטל לסיק, עמודים 4–6
2012 - שישי ראשון אחרי, במסגרת הסדרה "שישי ראשון", 25 טקסטים, מוזיאון לאמנות ישראלית ר"ג
2013 - מי מסתתר בתוך המצלמה, מגזין עיניים, גיליון מספר- 155, עמודים 46–47
2013 - מחשבות על צילום, מגזין עיניים, גיליון מספר-150, עמודים 22–23
2013 - דרך מורה, קטלוג התערוכה, עמוד 10–11 ,בהפקת בית הספר מוסררה
2015 - שישי ראשון אחרי, במסגרת הסדרה "שישי ראשון", 25 טקסטים, מוזיאון לאמנות ישראלית רמת גן
2017 - טבע שני, קטלוג התערוכה של גוני חרלפ ועופרי מרום, גלריה אלפרד, תל אביב.

אוצרות (מבחר) 
2006 - חמור לבן ביער בן שמן, תערוכת יחיד לצלמת פסי גירש, הגלריה ע"ש דרפלר, בית הספר מוסררה
2007 - צידה האפל של הפומפייה, תערוכת יחיד לצלמת פראנס לבה נדב, בית האמנים תל אביב
2009 - שישי ראשון, תערוכות יחיד ל-12 אמנים צעירים, המוזיאון לאמנות ישראלית רמת גן
2009 - חלומות גדולים, תערוכת יחיד לצלמת מיכל חלבין, הגלריה ע"ש מורל דרפלר, בית הספר מוסררה
2010 - שישי ראשון, תערוכות יחיד ל-12 אמנים צעירים, המוזיאון לאמנות ישראלית רמת גן
2011 - שישי ראשון, 12 תערוכות יחיד ל-12 אמנים צעירים, המוזיאון לאמנות ישראלית רמת גן
2011 - מופע האור\פוטוגרמות ויצירי כלאיים\ חומר ורוח הדברים, הגלריה ע"ש דרפלר, בית הספר מוסררה.
2011 - צילום אישי שירה פרטית, פסטיבל פוטופואטיקה, הגלריה ע"ש דרפלר, בית הספר מוסררה.
2012 - שישי ראשון אחרי, תערוכה קבוצתית המסכמת 24 תערוכות יחיד, המוזיאון לאמנות ישראלית רמת גן
NO- 2013 צילום @ יד שתיים, הגלריה ע"ש דרפלר בבית הספר מוסררה.
2013 - דרך מורה, מרכז עמיעד תל אביב, תערוכה קבוצתית ביוזמת קרן טראמפ להוראה איכותית ובית הספר מוסררה, משתתפים: שמחה שרמן, פסי גירש, טל שוחט, אורי גרשוני, אנה ים, רון עמיר, גסטון צבי איציקוביץ, לאה גולדה הולטרמן, נועה צדקה, רינת קוטלר, תמר צוהר, נועה ברזנר, אסף אלבוחר, נועה יפה, שניר קציר, מאיר ויזלטיר, רונית שני, רעות פרסטר, אייל פריד, אתי שוורץ, נמרוד גרשוני, אריק פוטרמן ונועם כוזר, מגדלנה דפנר, הילה נבו, סשה פליט, מרב שין בן אלון
2013 - שישי ראשון, תערוכות יחיד ל-12 אמנים צעירים, המוזיאון לאמנות ישראלית רמת גן
2014 - העצמי כרחוב כמרחב מפוצל, תערוכה משותפת לתומר קאפ ואיתי אייזנשטיין, פסטיבל פוטופואטיקה, הגלריה ע"ש דרפלר, בית הספר מוסררה
2014 - דיוקן- עירום- טבע- דומם, פסטיבל מוסררה מיקס, בית הספר מוסררה.
2014 - light box in the dark room, פסטיבל מוסררה מיקס, בית הספר מוסררה.
2014 - שישי ראשון, תערוכות יחיד ל-12 אמנים צעירים, המוזיאון לאמנות ישראלית רמת גן
2015 - עד שיחזור האור משנותיו, הגלריה ע"ש דרפלר, בית הספר מוסררה
2015 - מסע בין כוכבים, תערוכה קבוצתית, פסטיבל מוסררה מיקס, הגלריה ע"ש דרפלר, בית הספר מוסררה
2015 - שישי ראשון אחרי, תערוכה קבוצתית ל-23 אמנים שהציגו בסדרה-שישי ראשון בין השנים 2013–2014, המוזיאון לאמנות ישראלית, רמת גן
2015 - אינדי באוויר, תערוכת בלוג לאמני גלריה אינדי
2015 - שישי ראשון, תערוכות יחיד ל-12 אמנים צעירים, המוזיאון לאמנות ישראלית רמת גן
בין דור ראשון לדור 5.1, תערוכה קבוצתית באוצרות משותפת עם אלקס ריף, פסטיבל פוטופואטיקה, הגלריה ע"ש דרפלר, בית הספר מוסררה
2016 - הצילום מתגעגע לחומר, תערוכה משותפת לנטע קונס, שי צבי הורודי ותמר
לוינסון, פסטיבל מוסררה מיקס 16 ,הגלריה ע"ש דרפלר, בית הספר מוסררה
2016 - החדר האחרון, תערוכה לצלם-דן גלשר, הגלריה החברתית, בית הספר מוסררה
2016 - 12 שישי ראשון, תערוכות יחיד ל-12 אמנים צעירים, המוזיאון לאמנות ישראלית רמת גן
2018 - אולריך, פסטיבל פוטופואטיקה, גלריה דרפלר, בית הספר מוסררה.
Every Thing is Going to be all right - 2018, תערוכת יחיד לציירת יעל כפרי, גלריה P8, תל אביב
2018 - טבע שני, תערוכה זוגית משותפת לציירת-עופרי מרום ולפסלת-גוני חרלפ, גלריה אלפרד, תל אביב.

חיים אישיים
חיה ויוצרת בתל אביב-יפו. נשואה ואם לשניים.

קישורים חיצוניים 

 	
איילת השחר כהן באתר The At Lab
איילת השחר כהן מונתה לנהל את גלריות מוסררה, מגזין פורטפוליו
"מול השמש" ספרה של איילת השחר כהן בעריכת גליה יהב  Headstart
איילת השחר כהן, פארק אוטופיה באתר גלריה אינדי
"שישי ראשון" באתר המוזיאון לאמנות ישראלית רמת גן
איילת השחר כהן באתר פחות מאלף

הערות שוליים 

אמניות ישראליות
אוצרות ישראליות
אוצרים ישראלים
ישראליות זוכות פרסים: אמנות
בוגרות המדרשה לאמנות
בוגרי המדרשה לאמנות
תל אביב-יפו: אישים
ישראליות שנולדו ב-1965
ישראלים שנולדו ב-1965
נוף הגליל: אישים